Ярослав Гашек

**Ярослав Гашек**,   *Jaroslav Hašek*; *&nbsp;30.апрѣль 1883, Прага, Австро-Мадярщина – †&nbsp;3. януар 1923, Липнице над Сазавов, Чехословакия — чешскый писатель, гумориста, публициста и новинарь. Найлѣпше познатый своим романом *[[Пригоды доброго вояка Швейка за свѣтовой войны]]*.

## Биография и творба
### Школы и зачаток писательства
Отець му быв учитель реалкы и в родинѣ держав строгый порядок. Первы двѣ класы гимназии Ярда закончив з одзначѣньом. Але по смерти отця ся вшитко перемѣнило: в третьой класѣ мав екзамен з математикы складовати повторно, а в четвертой провалив уже два: грецкый и латину и мусѣв четверту класу учити ся повторно. Ку тому, дознало ся, же участнив ся протинѣмецкых выступох, и мати го мусѣла «з властной волѣ» забрати з гимназии. Стрый му найшов роботу складача в печатни, але там ся не обыв, бо не знав нѣмецкый язык, пробовав роботу в дрогерии, але одты вылетѣв, коли не здержав ся и учинив свое наступне битангство. По тых неуспѣхах мати домогла ся, жебы ишов ся доучовати на торговелну академию и зыскав матуру, а так бы мав можность достати лѣпшу роботу. 

Литературну творчость зачав еще в академии яко 18-рочный в новинках и гумористичных часописах куртыма повѣданками чеховского типа. 

### Урядник vs богем
23. юла 1902 зо слушным успѣхом зматуровав и в октобрѣ быв приятый урядником до банка *Славия*, де перед тым працовав, подробляючи, его небогый отець. Спочатку там ишло му добрѣ, але з приходом яри не удержав ся и никому нич не кажучи лишив роботу и одышов до Словакии. В Словакии, коли минули ся му грошѣ, мусѣв заробляти физичнов роботов, але веце му ся любило збывати час в корчмах. По шѣстьох тыжднях быв доправленый полициев до Прагы и переданый в рукы матери. Вернув ся до банка и з милости ай з памяти о его отцьови быв взятый на роботу назад, ку великой радости матери.

Але 30. мая 1903 20-рочный Гашек лишать урядницку роботу навсе и зачинать туляти ся свѣтом. 28. юла 1903 задержаный полициев в Краковѣ, 6. августа во Фридку-Мѣстку, не знати де еще, але до Прагы зась вернув ся 6. октобра 1903, за што свѣдчить полицайный протокол о задержаню. В року 1904 сходить ся з анархистами, працуе в редакции их новинкы *Omladina*, але неодовго лишать редакцию (не любить ся му тамошна атмосфера) и одходить на далше туляня, тот раз до Германии и Швайцу. В его вандровках допроваджать го брат Богуслав, а розличны пригоды, увиджене и пережите стають ся обсягом смѣшных историй и фельетонох, котры публикуе переважно в *Народных листах*. В року 1906 Гашек повадив ся ся з матѣрьов, котра не хотѣла прияти такый способ его живота, и перешов жити в наяте бываня. Неодовго в тых самых *Народных листах* появила ся курта информация з дня 18. децембра 1906, же Ярослав Гашек «напав в ночи на чашничку Анну Рейгову а без причины ю ударив даколько разы до твари и вырвав юй з головы множество волосох». На тот раз уже з полиции не быв лем так одпущеный, але одвели го на асентирку, де быв вызнаный "tauglich" и придѣленый ку войску. Там набрав ся первых скушености, котры пак описав во своем романѣ о Швейку.

### Основаня властной родины
В року 1907 первый раз ся стрѣтив з Ярмилов Маеровов, своев будучов женов, и з Йозефом Ладом, будучым илустратором ''Швейка''. В том же року редаговав анархистичный часопис *Komuna*, а за нарушеный при том закон быв на куртый час посадженый до арешту. Родичѣ Ярмилы не хотѣли такого зятя и забрали Ярмилу з Прагы до села, же ся их односины розорвуть. Гашек на то зареаговав тым, же розорвав з политиков и перейшов до редакции пристойнѣйшого часописа *Ženský obzor* (1908). В року 1908 достав стале мѣсто в редакции новинкы *České Slovo*, а выдержав там понад три рокы: час од часу на него «приходило» и пропадав з редакции на даколько днѣ, але там му то одпустили про его новинарску здатность. В року 1909 уже мав опубликованы 64 повѣданя, а в року 1910 достав пост редактора часописа *Svět zvířat*. Але ту мав галибу: легкомыселно пустив ся до далшой мистификации, коли написав статью о выгаданыхых звѣрятах. Статья выволала велике незадовольство в фаховых кругах и быв з редакции вышмареный. Наперек вшиткому милостны чутя были силнѣйшы од родичовской недякы и 23. мая 1910 молоды побрали ся. По еще едной вадѣ зо свекром, 9. фебруара 1911 в глубокой ночи, подля полицайного протокола, Ярослав Гашек быв затриманый при пробѣ «скочити з Карлова мосту з намѣром самогубства». При том симуловав ненормалного и быв доправленый до психиатричной болницѣ на 6 тыжднѣ. Але уж о два тыжднѣ роскрыло ся, же е симулант и 27. фебруара 1911 быв переданый в руки женѣ Ярмилѣ. Правдоподобно, же то была глубока психична криза, котру масковав симулациев. Але уже перед юнскыма выберанками до парламенту пущать ся до далшой мистификации: створюе «Партию умѣреного поступу в рамках закона», выступуе на митингах и в новинках. По неуспѣху на выберанках Гашек наговорив свекра, обы му позычив грошѣ, и 5. децембра 1911 отворив фирму *Кинологичный инштитут*, яка продавала файтовы псы, а была записана на Ярмилу. Але тоты псы и их педигрей были фалшованы, а меджи клиентами найшли ся такы, што ся з тым не хотѣли змирити, и неодовго супругы Гашковы трафили перед суд, а фирма была зликвидована. Ярмила одышла на село ку родичам. В януарѣ 1912 умерла Гашекова мати, а 7. фебруара 1912 Гашека вышмарили з редакции *Českého slova*. 2. мая 1912 Ярмила родила сына, Ричарда, але з ним дефинитивно одышла ку родичам, бо Гашек при его богемской натурѣ не быв способным утримовати родину.

### Гашек на войнѣ
По зачатку Первой свѣтовой войны Гашеков рочник мав быти мобилизованый 15. фебруара 1915. Гашек доставив ся 17. фебруара и быв посланый до школы *еднорочных добровольникох* По куртой выуцѣ, 30. юна 1915 посланый на русскый фронт. 1. септембра 1915 достав шаржу *гауптман* (капитан). 24. септембра 1915 под Хорупаньов трафив до русского заятя. В юну зоз чешскых заятцьох зачали формовати Чехословацку легию, котра мала войовати на русском боку против Австрии — Гашек од 29. юна 1916 е в резервной ротѣ 1. полку, але яко неспособный ку шоровой службѣ. Од 10. юла 1916 пише в часописѣ *Čechoslovan* в Киевѣ, австрийска юстиция обвинила го з державной зрады и уражкы цѣсаря и 5. октобра 1916 выдала на него розказ арешту.  

Часопис *Čechoslovan* належав легионарскому руху и выступав в духу Масариковых идей. Гашек писав там под псевдом *Dr Vladimír Stanko*, але тоты, што го знали, были задоволены: «Наконець то наш Гашек, теперь го спознаеме». Спознавали го и тоты, што го знали як найвекшого пияка, биткаря и мистификатора. Але тыж не вылѣчив ся Гашек зо своей необъснимой легкомыселности: в опозичном часописѣ *Revoluce* написав памфлет против веджѣня легионарского руха.

23. апрѣля 1917 одкликаный з редакции *Čechoslovan*-а, деградованый до шорового стрѣлця и посланый на фронт ку 7. ротѣ 1. полку, де быв участником битвы при Зборовѣ и достав за то медалию Св.&nbsp;Йиржи IV.&nbsp;ступня. Але уже 15. новембра 1917 взятый назад в *Čechoslovan*.

По приходѣ ку владѣ в России болшевикох Масарик розказуе вывести Чехословацку легию до Франции через Владивосток. Гашек з тым не согласный, дезертуе з легии, переходить на сторону большевикох, де активно ся участнить в револуции, вступать до комунистичной партии и занимать ся политичнов агитациев, вербованьом чешскых заятцьох до Червеной Армады и редигованьом комунистичных новинок. В найтяжшы рокы домовой войны выступать в Сибирии яко працовник политичного оддѣлѣня 5-й армады восточного фронта. 25. юла 1918 полный суд чехословацкого войска в Омску выдавать розказ на арешт Ярослава Гашка, обвиненого з державной зрады против чехословацкого народа.

В Сибирии Гашек оженив ся еще раз, скрывши, же не е розведеный. По закончѣню домовой войны вертать ся до Прагы, де го стрѣтили многы стары знакомы неприятельскы. Полицайный рапорт голосив о нем, же «е часто опилый, чоловѣк безхарактерный, котрый пристане все до такой партии, котра веце заплатить». Гашек одходить до Липнице и одтогды цѣлком ся оддавать литературной творбѣ, резултатом котрой ставать ся роман *[[Пригоды доброго вояка Швейка за свѣтовой войны]]*.

## Интересны факты и неясности
В чешском и словацком сполоченствѣ Гашек зафиксованый яко богем. Напротив, в России такой представы не е, акцентуе ся, же Гашек быв бойовник против буржуазного сполоченства и войны. 

Многы факты и пригоды властного живота стали ся обсягом его повѣдань и романа, в котрых, природно можуть быти перемѣнены даты, назвы, имена. Нераз е неможне розознати, што е факт биографии, а што выдумка. Зато в биографичных выгледованях и литературѣ о Гашекови трафляють ся спорны податкы, описы и заключѣня. 

В Чехословакии роман о Швейкови быв заказаный, подля комунистичного жерела стало ся так, бо то остра сатира на буржуазне сполоченство.

Гашек написав около 1200 повѣдань. Хосновав около 100 псевдонимох. Понеже его робота в редакциях часто закончовала ся шкандалом, по котром была му можность публикации закрыта, по куртом часѣ просто зачинав писати в том самом выданю под иншым псевдонимом. Литературознателѣ зафиксовали припад коли меджи двома выданями была остра полемика, а в обох выданях автором быв Гашек, котрый писав под псевдонимами. Литературознатель Ф.&nbsp;Солдан называть Гашека найвекшым мистификатором.

## Жерела и одказы
* **Скачков М.**: Гашек // Литературная энциклопедия: В 11 т. — Том 2. — Москва: Изд-во Ком. Акад., 1929. 
:
* 
* 
* 
* 
* 

## Референции

Катеґорія:Чешскы писателе